Litlar styrjaldir skipta okkur meira máli en stórar í erli dagsins og nú er hafið kaffistríð í verslunum Víðis . Víðir hefur síðustu mánuðina boðið Gevalia-kaffi á frábæru verði , eða á rétt rúmar 700 krónur pakkann . Og flestir teygja sig fyrir bragðið í Gevalia og kasta í körfuna því aðrar tegundir voru að sleikja þúsund króna markið . Fyrir bragðið skapaðist stór hópur neytenda sem kalla má Gevalia-fólkið því það drakk Gevalia og bauð gestum Gevalia – því það voru bestu kaupin . Svo gerast þau ósköp rétt í þessu að Merrild stillir sér upp í búðarhillunum hjá Víði á 689 krónur 500 grömmin . Þá hikar Gevalia-fólkið , snýr sér í hálfhring með körfuna en skiptir svo um kaffitegund eins og ekkert sé og er allt í einu komið í Merrild-hópinn . Svona gerast kaupin á kaffimarkaði almennings . Bragðið skiptir ekki öllu , heldur verðið . Reyndar rísa bæði Gevalia og Merrild undir nafni sem gott heimiliskaffi en ná þó aldrei því besta í bænum sem er ítalska kaffið hjá Kaffifélaginu á Skólavörðustíg en það er dýrara ; 500 krónur bollinn og fyrir þann pening má fá marga bolla af Gevalia heima og enn fleiri bolla af Merrild eins og staðan er nú í kaffistríðinu í Víði . Kaffistríð eru indæl eins og Séð og Heyrt – gera lífið skemmtilegra .